ຂຽນໂດຍ: ສ.ສົດໃສ
ຮູບຖ່າຍໂດຍ: ສໍສົດໃສ
ໃນວັນທີ 26 ມິຖຸນາ 2021 ໜ່ວຍພັກກົມຄຸ້ມຄອງພະນັກງານ ຄະນະຈັດຕັ້ງສູນກາງພັກ ໄດ້ຈັດພິທີເລື່ອນສະມາຊິກພັກສຳຮອງເປັນສະມາຊິກພັກສົມບູນ ຢູ່ທີ່ຫ້ອງປະຊຸມຄະນະຈັດຕັ້ງສູນກາງພັກ ໂດຍການເປັນປະທານຂອງສະຫາຍ ດວງຕາ ຈູມພາວັນ ກຳມະການຄະນະພັກ ຄຈສພ, ເລຂາໜ່ວຍພັກກົມຄຸ້ມຄອງພະນັກງານ ໃຫ້ກຽດເຂົ້າຮ່ວມຂອງສະຫາຍ ທອງຈັນ ໂຂງພູມຄຳ ກຳມະການປະຈຳພັກ, ປະທານກວດກາຄະນະພັກ ຄະນະຈັດຕັ້ງສູນກາງພັກ, ມີບັນດາຫົວໜ້າໜ່ວຍ-ຮອງໜ່ວຍພັກທີ່ຂຶ້ນກັບຄະນະຈັດຕັ້ງສູນກາງພັກ ພ້ອມດ້ວຍສະມາຊິກພັກພາຍໃນໜ່ວຍພັກເຂົ້າຮ່ວມ.
ໃນພິທີດັ່ງກ່າວ ສະຫາຍ ທົງສັກ ກົມມະເມືອງ ຮອງຫົວໜ້າກົມຄຸ້ມຄອງພະນັກງານ ໄດ້ຜ່ານຂໍ້ຕົກລົງວ່າດ້ວຍການເລື່ອນສະມາຊິກພັກສຳຮອງເປັນສະມາຊິກພັກສົມບູນ 3 ສະຫາຍ ທີ່ໄດ້ຜ່ານການຝຶກຝົນຫຼໍ່ຫຼອມ ແລະ ທົດສອບໃນຂະບວນການວຽກງານຕົວຈິງ, ມີຜົນງານດີເດັ່ນ ໄດ້ຮັບຄວາມເຊື່ອຖື ແລະ ໄວ້ວາງໃຈຈາກມະຫາຊົນ. ຈາກນັ້ນ, ສະຫາຍ ດວງຕາ ຈູມພາວັນ ໄດ້ມີຄຳເຫັນກ່າວຮັບ ແລະ ມອບໃບຂໍ້ຕົກລົງໃຫ້ສະມາຊິກພັກສົມບູນໃໝ່.
ໃນຕອນທ້າຍຂອງພິທີ ສະຫາຍ ທອງຈັນ ໂຂງພູມຄຳ ໄດ້ມີຄຳເຫັນໂອ້ລົມຕໍ່ພິທີ ໂດຍສະເພາະຕໍ່ສະມາຊິກພັກສົມບູນໃໝ່ 3 ສະຫາຍ ເຊິ່ງສະຫາຍໄດ້ຍ້ອງຍໍຊົມເຊີຍຕໍ່ຜົນງານການກໍ່ສ້າງ ແລະ ຝຶກຝົນຫຼໍ່ຫຼອມຕົນເອງຈົນສາມາດເລື່ອນເປັນສະມາຊິກພັກສົມບູນ, ສະຫາຍມີຄວາມເຊື່ອໝັ້ນ ແລະ ຮຽກຮ້ອງໃຫ້ສະມາຊິກພັກສົມບູນໃໝ່ ຈົ່ງເອົາໃຈໃສ່ຄົ້ນຄວ້າຮ່ຳຮຽນ, ກຳແໜ້ນແນວທາງນະໂຍບາຍ, ກົດລະບຽບຂອງພັກ, ກົດໝາຍຂອງລັດໃຫ້ເລິກເຊິ່ງ, ມີຄວາມຫ້າວຫັນຕໍ່ໜ້າທີ່ວຽກງານ ແລະ ບຸກບືນຜ່ານຜ່າທຸກຂໍ້ຫຍຸ້ງຍາກໃນການປະຕິບັດໜ້າທີ່ວຽກງານຂອງຕົນເອງດ້ວຍຄວາມຮັບຜິດຊອບສູງ, ມີນ້ຳໃຈເສຍສະຫຼະ, ມີຄວາມອົດທົນ, ຖືຜົນປະໂຫຍດສ່ວນລວມສູງກວ່າຜົນປະໂຫຍດສ່ວນຕົວ, ມີຄວາມເປັນແບບຢ່າງໃນການດຳລົງຊີວິດທີ່ປອດໃສຂາວສະອາດ, ຮູ້ໃຫ້ກຽດຮູ້ໃຫ້ອາໄພເຊິ່ງກັນ ແລະ ກັນ, ມີຄວາມສາມັກຄີເປັນປຶກແຜ່ນ, ຍຶດໝັ້ນປະກອບສ້າງລະບອບປະຊາທິປະໄຕປະຊາຊົນກ້າວສູ່ຈຸດໝາຍສັງຄົມນິຍົມ…ຯ